โอนเงินเยียวยา 5,000 บาท ให้ผู้ประกันตน มาตรา 39 ใน 13 จังหวัดพื้นที่สีแดงเข้มแล้ว
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงความคืบหน้าการโอนเงินช่วยเหลือผู้ประกันตนที่ได้รับผลกระทบจากประกาศ "เคอร์ฟิว" และ "ล็อกดาวน์" ว่า ในวันนี้ (23 สิงหาคม 2564) สํานักงานประกันสังคม ได้โอนเงินเยียวยาผ่านพร้อมเพย์เลขบัตรประชาชนแก่ผู้ประกันตนมาตรา 39 ในพื้นที่ 13 จังหวัดควบคุมสูงสุดและเข้มงวด หรือสีแดงเข้ม คนละ 5,000 บาท มีผู้ได้รับเงิน 1,123,746 คน คิดเป็นเงินกว่า 5.6 พันล้านบาท ซึ่งรัฐบาลมุ่งหวังบรรเทาความเดือดร้อน ลดภาระค่าครองชีพและค่าใช้จ่ายในการดำรงชีวิตประจำวันของพี่น้องแรงงานผู้ประกันตน สำหรับพื้นที่ 13 จังหวัดสีแดงเข้ม ได้แก่ กรุงเทพมหานคร นครปฐม นนทบุรี ปทุมธานี สมุทรปราการ สมุทรสาคร ปัตตานี ยะลา นราธิวาส สงขลา ฉะเชิงเทรา ชลบุรี และพระนครศรีอยุธยา ทั้งนี้ยังพบว่ายังมีผู้ประกันตนบางส่วนยังไม่ได้รับเงิน จากปัญหาการโอนเงินไม่สำเร็จ ด้วยสาเหตุหลักคือ ยังไม่ผูกพร้อมเพย์กับเลขบัตรประชาชน จึงขอฝากไปยังผู้ประกันตนทุกมาตราทั้งมาตรา 33 มาตรา 39 และมาตรา 40 ที่ได้รับสิทธิในพื้นที่ทั้ง 29 จังหวัดสีแดงเข้ม รวมถึงผู้ที่ตกหล่นจากรอบการโอนที่ผ่านมา ให้ท่านเร่งตรวจสอบข้อมูลตนเอง หากเช็คแล้วว่าเงินยังไม่เข้าบัญชี ให้รีบไปติดต่อธนาคารด่วน กรณีที่ยังไม่ผูกพร้อมเพย์กับเลขบัตรประชาชน ให้รีบไปดำเนินการผูกบัญชีพร้อมเพย์เลขบัตรประชาชน หรือเปลี่ยนจากผูกพร้อมเพย์เบอร์โทรศัพท์เป็นพร้อมเพย์เลขบัตรประชาชนเพื่อรับเงินช่วยเหลือเยียวยาผู้ประกันตนทุกมาตรา ทั้งมาตรา 33 มาตรา 39 และมาตรา 40 และนายจ้าง สามารถตรวจสอบสิทธิ์การรับเงินได้ที่ www.sso.go.th หากมีข้อสงสัยสามารถสอบถามได้ที่สายด่วนกระทรวงแรงงาน โทร 1506 ได้ตลอด 24 ชั่วโมง